b'\n_START_ARTICLE_\nJosias von Heeringen\n_START_PARAGRAPH_\nJosias von Heeringen (9. maaliskuuta 1850 Kassel \xe2\x80\x93 9. lokakuuta 1926) oli saksalainen kenraali, joka palveli komentajana ensimm\xc3\xa4isess\xc3\xa4 maailmansodassa._NEWLINE_Heeringenin sotilasura k\xc3\xa4ynnistyi jo 1867 ja h\xc3\xa4n haavoittui pahoin Ranskan\xe2\x80\x93Saksan sodassa. Vuodesta 1898 h\xc3\xa4n oli kenraalimajuri ja sotaministeri\xc3\xb6n osastop\xc3\xa4\xc3\xa4llikk\xc3\xb6, vuodesta 1901 kenraaliluutnantti, vuodesta 1903 divisioonankomentaja sek\xc3\xa4 vuodesta 1906 jalkav\xc3\xa4enkenraali ja toisen armeijakunnan komentaja. Vuosina 1909\xe2\x80\x931913 Heeringen toimi sotaministerin\xc3\xa4, mink\xc3\xa4 j\xc3\xa4lkeen h\xc3\xa4net ylennettiin kenraalieverstiksi ja nimitettiin toisen sotilaspiirin tarkastajaksi. Maailmansodan puhjettua h\xc3\xa4n sai komentoonsa Saksan seitsem\xc3\xa4nnen armeijan, joka puolusti Elsass-Lothringenin rajaa. H\xc3\xa4n torjui menestyksekk\xc3\xa4\xc3\xa4sti Ranskan hy\xc3\xb6kk\xc3\xa4yksen Elsassiin elokuussa 1914 Mulhousen taistelussa. Heeringen komensi seitsem\xc3\xa4tt\xc3\xa4 armeijaa l\xc3\xa4nsirintamalla elokuuhun 1916. Sen j\xc3\xa4lkeen aina sodan loppuun asti h\xc3\xa4n johti Saksan rannikkopuolustusta.'